b"\n_START_ARTICLE_\nNiellat\n_START_PARAGRAPH_\nEl niellat \xc3\xa9s una t\xc3\xa8cnica ornamental que s'obt\xc3\xa9 mitjan\xc3\xa7ant la incrustaci\xc3\xb3 en plata i altres metalls, d'un esmalt (generalment de color negre fet de plata i plom fosos amb sofre) en ranures o incisions practicades en el material._NEWLINE_En l'orfebreria anterior al segle XI es va emprar per al niellat l'acantita, mineral de sulfur de plata. Posteriorment, va ser utilitzada una barreja fusible de sulfurs de coure i plata que corresponen al mineral stromeyerita. A aquesta barreja se li afegia en molts casos galena (sulfur de plom). El procediment emprat era semblant a l'esmaltatge, mitjan\xc3\xa7ant cocci\xc3\xb3._NEWLINE_El niellat \xc3\xa9s un dels m\xc3\xa8todes m\xc3\xa9s antics per decorar la plata. Plini el Vell comenta la seva exist\xc3\xa8ncia en l'Antic Egipte (Hist\xc3\xb2ria Natural, XXXI11, 131) i alguns exemplars han arribat fins a nosaltres. Existeixen tamb\xc3\xa9 adorns niellats a punyals mic\xc3\xa8nics (c 1500 aC). Durant la segona Edat del Ferro es va emprar abundantment. Ha aparegut orfebreria niellada en les tombes de diversos guerrers. A la pen\xc3\xadnsula Ib\xc3\xa8rica \xc3\xa9s freq\xc3\xbcent trobar alguna espasa, falcata amb empunyadura en forma de cavall o algun fermall de cintur\xc3\xb3, etc._NEWLINE_Els romans van mantenir la t\xc3\xa8cnica del niellat adaptant als seus gustos decoratius, com l'arqueta d'esponsals, procedent de Esquil\xc3\xad (Museu Brit\xc3\xa0nic), decorada amb motius cristians (segle IV). Es va seguir emprant en l'art bizant\xc3\xad i l'anglosax\xc3\xb3. El rom\xc3\xa0nic comporta un predomini del coure sobre els metalls preciosos i un \xc3\xbas creixent de l'esmalt que va en detriment del niellat, sense que aquest s'abandon\xc3\xa9s totalment._NEWLINE_Es va emprar profusament el niellat en l'orfebreria ar\xc3\xa0biga, com en la magn\xc3\xadfica c\xc3\xa9rvola de bronze (segle X) procedent de Mad\xc4\xabnat al-Zahr\xc4\x81 del Museu Arqueol\xc3\xb2gic Nacional d'Espanya, a Madrid."